Johan Borgen

Johan Collett Müller Borgen (født 28. april 1902 i Kristiania, død 16. oktober 1979) var en norsk forfatter, journalist, oversetter, teatermann og litteraturkritiker.

Familie og oppvekst 
Johan Borgen vokste opp i et velstående hjem på Oslos vestkant. Oppveksten ga inspirasjon til romantrilogien om «Lillelord».

Johan Borgen gikk på privatskoler i oppveksten; først på Frøknene Platous Forskole, deretter på Frogner skole. Han tok examen artium i 1920.

Fra 1934 til sin død i 1979 var han gift med Annemarta Borgen. Ekteparet fikk i 1934 datteren Brett Borgen, som ble skuespiller og senere forfatter. Hun er mor til sangeren Iselin Alme. En annen datter er forfatteren Ane Borgen.

Forfatter og journalist 
I 1923 fikk Johan Borgen en deltidsstilling som journalist i Dagbladet. I 1925 debuterte han som skjønnlitterær forfatter med novellesamlingen Mot mørket.

Han brukte pseudonymet Mumle Gåsegg som petitskribent i Dagbladet, blant annet under andre verdenskrig. Da skrev han ironiske, nedsettende artikler om det nazistiske styret og holdt det gående lenge uten at han ble oppdaget. Til slutt ble han likevel arrestert og sendt til Grini fangeleir. Han slapp senere ut av Grini. Da han var på frifot igjen, fortsatte han å skrive mot okkupasjonsmakten. Hans illegale arbeid ble raskt gjenoppdaget, og han ble nødt til å rømme over grensen til Sverige. Etter frigjøringen av Danmark var han en liten stund presseattaché i København.

Etter krigen var han en kort tid kulturredaktør i avisa Friheten, som var et organ for Norges Kommunistiske Parti. Han skrev en lang rekke romaner og noveller og var også sceneinstruktør. Hans mange bokanmeldelser ble med tiden utgitt i bokform.

Oversetter 
Johan Borgen var tidlig opptatt av utenlandsk litteratur, og i 1930-årene virket han som oversetter i tillegg til å arbeide som avismann og forfatter. Han oversatte bøker fra ulike språk innen en rekke sjangre. Da Gyldendal forlag i 1934 utga Walt Disneys De tre små griser, var det Borgen som var ansvarlig for den norske oversettelsen. I utgivelsen er oversetteren navngitt som «Mumle-Gåsegg». Walt Disneys film om De tre små griser hadde hatt premiere året før, i 1933.

Kunstnerhjemmet «Knatten» 
Johan og Annemarta kjøpte i 1968 en eiendom på Asmaløy i Hvaler-skjærgården og etablerte der kunstnerhjemmet «Knatten». Kjøpet ble finansiert ved hjelp av prispengene som fulgte med tildelingen av Nordisk råds litteraturpris til Johan Borgen i 1967.

Annemarta utga erindringsboken Deg i 1981, to år etter at Johan Borgen var død. Der skrev hun om ektemannens forhold til hjemmet i skjærgården:«Han sa at Knatten var det hjem han som barn hadde drømt, at han aldri behøvde å reise mer, han reiste i huset. Fra vinduene i det blå kjøkkenet og fra den korallrøde stue så han ut til havet mot syd. Fra det russiske grønne gullrommet og fra biblioteket så han rett ned i Asmalsundet mot vest. Fra biblioteksvinduene mot nord så han den langstrakte hagen med hemmeligheter. Fra østvendte vinduer så han den finseaktige fjellkammen og en gang samtidig hare og rev og rådyr.Men Knatten var ikke bare hans hjem. Det var hans livsfilosofi, den som fremdeles farger veggene. Hans tale og tanker og diktning vibrerer her.»Både Johan Borgen og Annemarta Borgen ligger begravet på «Knatten». I 1989 kjøpte samboerparet Eva Lange og Erik Frisch eiendommen og holdt kunstutstillinger der i tillegg til å bruke stedet som bolig og atelier.

Utgivelser 
  Mot mørket (noveller)
  Betraktninger og anfektelser (kåseri under pseudonymet Mumle Gåsegg)
  Når alt kommer til alt (roman)
  Lille dommedag (parodisk kriminalroman à la Frich og Riverton, under pseudonymet Jørgen Hattemaker)
  Kontorchef Lie (skuespill)
 1936 Seksti Mumle Gåsegg (kåseri)
  Høit var du elsket (skuespill)
 1937 Barnesinn (noveller)
  Mens vi venter (skuespill)
  Andersens (skuespill)
  Åndehullet (petitkåseri)
  Anes eventyr (barnebok)
  Far, mor og oss (kåseri, Mumle Gåsegg)
 1945 Dager på Grini (memoarer)
  Ingen sommer (roman)
 1946 Kjærlighetsstien (roman)
  Akvariet (skuespill)
  Hvetebrødsdager (noveller)
  Jenny og påfuglen (roman)
 1949 Vikinger. Eventyr (skuespill)
  Noveller om kjærlighet (noveller)
  Natt og dag (noveller). Novellen Av en født forbryters dagbok ble filmatisert i 1968 under tittelen Min bestefar er en stokk''.''
  Lillelord (roman)
  De mørke kilder (roman)
  Vi har ham nå (roman)
  Jeg (roman)
 1959 Danmark dejligst -? (essays)
  Innbildningens verden (essays)
  Sorry boy (roman), under psevdonymet Ola Ullern
  Frigjøringsdag (skuespill)
  Blåtind (roman)
  Barndommens rike (memoarer)
 1965 Nye noveller (noveller)
  Ord gjennom år (epistler)
 1967 Bagateller (epistler)
  Den røde tåken (roman)
  Alltid på en søndag (kåseri)
  Trær alene i skogen (noveller)
  129 Mumle Gåsegg (kåseri)
 1971 Mitt hundeliv (epistler)
  Min arm, min tarm (roman)
  Den store havfruen (roman)
  Eksempler (roman)
 1974 Lykke til (noveller)
  I dette rom (noveller)

Priser og utmerkelser 
 1945 Gyldendals legat
 1955 Kritikerprisen
 1965 Doblougprisen
 1965 Bokhandlerprisen for Blåtind
 1967 Nordisk råds litteraturpris

Biografier 
Ektefellen Annemarta Borgen utga i 1981 boken Deg. I forordet skrev hun at bokutgivelsen ble planlagt av ekteparet i fellesskap før Johan Borgen døde i 1979, og at hennes siktemål med boken var «å åpne dører til mennesket og kunstneren Johan Borgen, slik jeg har kjent og kjenner ham».

I 1985 utga også datteren Brett Borgen en erindringsbok om faren.

En rekke andre forfattere har utgitt biografier om Johan Borgen.
 Randi Birn: Johan Borgen – oversatt fra engelsk til norsk av Eiliv Eide, Gyldendals fakkelbøker, Gyldendal (1977)
 Kjell Chr. Johanssen: Johan Borgen – Gyldendals små biografier; Gyldendal (1980)
 Annemarta Borgen: Deg – 1981
 Brett Borgen: Lillelord og Lady Brett – Johan Borgen som jeg kjente ham – Aventura (1985)
 Haagen Ringnes: Johan Borgen, har vi ham nå? – Bruddstykker av et portrett – Cappelen (1993)
 Espen Haavaardsholm: Øst for Eden : en biografi om Johan Borgen – Gyldendal (2000)

Referanser

Eksterne lenker 
 Johan Borgen i Scenewebarkivet

 
  NRK: Lydfiler med Johan Borgen
  Johan Borgen i NRK Forfatter
  Digitaliserte bøker av Johan Borgen og om Borgen i Nasjonalbiblioteket.
  Om Johan og Annemarta Borgen i Norsk Oversetterleksikon

Norske novellister
Norske journalister under andre verdenskrig
Norske romanforfattere
Norske dramatikere
Norske forfattere av erindringsbøker
Vinnere av Gyldendals legat
Vinnere av Kritikerprisen
Vinnere av Doblougprisen
Vinnere av Bokhandlerprisen
Vinnere av Nordisk råds litteraturpris
Personer fra Oslo
Fanger på Grini fangeleir